O escroacă din Nebraska, SUA, a descoperit o defecțiune în software-ul stației de alimentare cu carburant care i-a permis să obțină zeci de mii de dolari în carburant gratuit, până când proprietarii au prins-o.
Potrivit postului local de televiziune 1011 Now, din Lincoln, o femeie în vârstă de 45 de ani a fost acuzată că ar fi descoperit o vulnerabilitate la pompele de alimentare cu carburant de la un magazin numit Pump and Pantry.
După o investigație minuțioasă, polițiștii au descoperit cum opera femeia: s-a folosit de o actualizare a software-ului de management al recompenselor la pompe în noiembrie 2022, făcută la cererea clienților și a personalului.
Din cauza unei erori în software-ul neidentificat, o dublă glisare a cardului de recompense se transforma într-un "mod demo", permițând astfel pomparea benzinei fără ca beneficiarul să plătească pentru asta.
Un singur card de recompense, cel al femeii în vârstă de 45 de ani, ar fi fost utilizat repetat pentru a obține carburant gratuit, iar prin urmărirea informațiilor acestuia, compania mamă a stației, Bosselman Enterprise, a putut identifica cine este, de fapt, escrocul.
Deși nu sunt complet siguri, polițiștii din Lincoln au declarat postului local de știri că cred că femeia a folosit cardul de recompense pentru a obține carburant gratuit de 510 ori în perioada noiembrie 2022 – iunie 2023.
În cele din urmă, se crede că femeia a pompat benzină în valoare de peste 27.000 de dolari (aproximativ 123.000 lei).
Pe lângă obținerea de benzină gratuită pentru propriile nevoi, femeia pare să fi profitat și de pe urma schemei. După cum a precizat o altă persoană identificată ca beneficiar al carburantului, femeia a permis cel puțin unei alte persoane să folosească cardul pentru a obține "carburant la preț redus" de 10 ori, cerând un total de 500 de dolari pentru 700 de dolari în carburant.
Aceeași persoană le-a spus, de asemenea, polițiștilor că femeia a vândut cardul cuiva la 1 iunie 2023 – aceeași zi în care eroarea de software a fost remediată, notează raportul întocmit de poliție.